Onsdag blev en mand tidligt på aftenen fundet i Skagen, blødende efter flere knivstik. Der gik dog ikke mange timer, før en 40-årig mand meldte sig selv til Nordjyllands Politi. Torsdag blev han så fremstillet i Grundlovsforhør. Han har fået fire ugers varetægtsfængsling. Manden holdt torsdag fast i den samme forklaring: At han havde stukket den anden mand i selvforsvar. Manden skal nu afhøres yderligere af Nordjyllands Politi for at få klarhed over forløbet. - Han fortæller så os, at det var ham, der blev overfaldet først, og at det derfor var selvforsvar, at han overfaldt den anden 40-årige mand med en kniv, fortæller politikommissær Kristian Thomsen fra lokalpolitiet i Frederikshavn. De to mænd er bekendte og begge en del af misbrugsmiljøet i Skagen, oplyser Nordjyllands Politi.

Referat:
En 40-årig mand meldte onsdag aften sig selv som gerningsmand til et knivstikkeri. Nu er han varetægtsfængslet fire uger.